Last saved by: Vladimir.Irman

Doložka
vybraných vplyvov

A.1. Názov materiálu: Návrh Stratégie deinštitucionalizácie systému sociálnych služieb a náhradnej starostlivosti v Slovenskej republike 
        Termín začatia a ukončenia PPK: 12.8.2011-18.8.2011  

A.2. Vplyvy:
| Pozitívne | Žiadne | Negatívne
1. Vplyvy na rozpočet verejnej správy | | x |
2. Vplyvy na podnikateľské prostredie – dochádza k zvýšeniu regulačného zaťaženia? | | x |
3. Sociálne vplyvy | | x |
– vplyvy na hospodárenie obyvateľstva, | | |
– sociálnu exklúziu, | | |
– rovnosť príležitostí a rodovú rovnosť a vplyvy na zamestnanosť | | |
4. Vplyvy na životné prostredie | | x |
5. Vplyvy na informatizáciu spoločnosti | | x |

A.3. Poznámky
Návrh Stratégie deinštitucionalizácie systému sociálnych služieb a náhradnej starostlivosti v Slovenskej republike, vzhľadom na svoj charakter nemá vplyv na rozpočet verejnej správy, finančné vplyvy, sociálne vplyvy a vplyvy na podnikateľské prostredie a na informatizáciu spoločnosti a nemá vplyv na životné prostredie.  Hlavným cieľom materiálu je oficiálne prihlásenie sa Slovenskej republiky ku konceptu deinštitucionalizácie v systéme sociálnych služieb a náhradnej starostlivosti, predstavenie základných východísk, medzinárodných aspektov, základného a špecifických cieľov a návrh ťažiskových opatrení. 

A.4. Alternatívne riešenia
-

A.5. Stanovisko gestorov
Ministerstvo životného prostredia SR nemá pripomienky k doložke vybraných vplyvov z hľadiska vplyvov na životné prostredie. 
Ministerstvo financií SR nemá pripomienky k doložke vybraných vplyvov z hľadiska vplyvov na informatizáciu spoločnosti. 
Ministerstvo financií SR vznieslo tri pripomienky, z toho dve zásadné z hľadiska vplyvov na rozpočet verejnej správy: 
1.  V predloženom materiáli sa predpokladá realizácia jednotlivých úloh súvisiacich s transformáciou a deinštitucionalizáciou systému sociálnych služieb a náhradnej starostlivosti, ktoré si budú vyžadovať viaczdrojové financovanie, a to najmä s využitím zdrojov štrukturálnych fondov EÚ, štátneho rozpočtu, VÚC, obcí a dotačných mechanizmov. Na základe uvedenej skutočnosti žiadame v doložke vybraných vplyvov, v súlade s Jednotnou metodikou na posudzovanie vybraných vplyvov doplniť rámcovú kvantifikáciu vplyvov realizácie predmetnej stratégie na rozpočty jednotlivých subjektov, ktoré sú súčasťou verejnej správy, a to podľa jednotlivých zdrojov financovania (ESF. ERDF, štátny rozpočet, VÚC, obce a súkromné zdroje). Zároveň žiadame jednoznačne uviesť, že výdavky súvisiace s jednotlivými činnosťami s predpokladanou realizáciou v roku 2011 budú zabezpečené v rámci schválených výdavkov  jednotlivých subjektov na rok 2011. Uvedené považujeme za zásadné. 
Zásadná pripomienka čiastočne akceptovaná. 
Odôvodnenie: Hlavným cieľom materiálu je oficiálne prihlásenie sa Slovenskej republiky ku konceptu deinštitucionalizácie v oblasti sociálnych služieb a v oblasti náhradnej starostlivosti, predstavenie základných východísk, medzinárodných aspektov, základného a špecifických cieľov a návrh ťažiskových riešení. Samotný materiál nemá vzhľadom na svoj charakter vplyv na rozpočet verejnej správy. Plnenie konkrétnych úloh bude rozpracované až v realizačných plánoch v daných oblastiach,  preto nie je možné doplniť rámcovú kvantifikáciu vplyvov  stratégie na rozpočty jednotlivých subjektov verejnej správy. Výdavky súvisiace s plnením opatrení súvisiacich s predkladaným materiálom budú zabezpečené v rámci schválených výdavkov jednotlivých subjektov na roky 2011 až 2014, t.j. bez dodatočných požiadaviek na štátny rozpočet, ako aj požiadavky na zvýšenie alokácie zdrojov štrukturálnych fondov (ESF/ERDF), z ktorých sa majú financovať navrhované opatrenia. Priame finančné zabezpečenie však predkladaný materiál vzhľadom na svoju deklaratórnu povahu nepredpokladá.
 
2.    V nadväznosti na predchádzajúcu pripomienku a zároveň údaj o realizácii 200 mil. eur z prioritnej osi 2 ROP, ktoré sa poskytli na rekonštrukciu existujúcich a výstavbu nových zariadení sociálnych služieb, odporúčame prehodnotiť časť 3.1 prvý odsek vo väzbe na časť 2.4 (a opačne), kde plánovaná suma 20 mil. eur z ROP predstavuje neprimerane nízke prostriedky na plnenie úloh transformácie a deinštitucionalizácie v zmysle harmonogramu na obdobie rokov 2011 až 2015 v rámci národných projektov. Vo väzbe na doterajší priebeh financovania sociálnych služieb a navrhnuté úlohy by uvedená čiastka umožňovala financovať len niekoľko dopytovo–orientovaných projektov.
Zásadná pripomienka čiastočne akceptovaná. .
Odôvodnenie: V časti 3.1 za slová „finančné prostriedky“ je vložené  nové slovo „minimálne“ a vypustená  skratka  „cca“ 
Konkretizácia zdrojov a predpokladané výšky výdavkov budú rozpracované v jednotlivých realizačných plánoch. Avšak v stratégii deklarujeme základné smerovanie možného financovania procesov deinštitucionalizácie, pričom akceptujeme východisko – čo najefektívnejšie využitie existujúcich „voľných“ zdrojov a minimalizovanie dosahov na rozpočet verejnej správy. Časť finančných prostriedkov, načrtnuté zdroje  v oblasti sociálnych služieb budú v uvedenom časovom období použité na pilotnú implementáciu a v oblasti náhradnej starostlivosti na podporu už prebiehajúceho procesu. Získané skúsenosti budú využité aj pri programovaní na obdobie 2014 – 2020 na zabezpečenie ďalších zdrojov.
 
3.    V časti 2.3 Zámer a ciele transformácie a deinštitucionalizácie sa uvádza, že financovanie zariadení, ktoré poskytujú zdravotnú starostlivosť bude (okrem zdravotných poisťovní a od klienta) financované aj zo štátneho rozpočtu. V uvedenej časti žiadame vysvetliť, čo by malo byť prostredníctvo štátneho rozpočtu financované, akým spôsobom a ktorej prostredníctvom rozpočtovej kapitoly, keďže nie je zrejmé, z akého dôvodu a akým spôsobom by predmetné zariadenia mali byť financované zo štátneho rozpočtu. Pokiaľ by išlo o zdravotnícke zariadenia financované zo štátneho rozpočtu, žiadame ich financovanie osobitne uviesť v doložke vybraných vplyvov. Uvedené považujeme za zásadné. 
Zásadná pripomienka akceptovaná. 
Odôvodnenie: Financovanie dlhodobej starostlivosti a návrhov systému financovania integrovanej starostlivosti bude predmetom diskusie a pripomienkovania v rámci legislatívneho procesu pripravovaného zákona o dlhodobej starostlivosti. Z textu materiálu je vypustená časť odseku  od vety: „Zariadenia a agentúry, ktoré splnia podmienky a budú zaradené do siete dlhodobej starostlivosti, budú financované zo zdravotných poisťovní, štátneho rozpočtu a od klienta, ktorý bude hradiť náklady na ubytovanie a stravovanie...“ až po poslednú vetu odseku.

Ministerstvo hospodárstva SR vznieslo jednu pripomienku k doložke vybraných vplyvov z hľadiska vplyvov na podnikateľské prostredie: 
1. Vplyvy na podnikateľské prostredie odporúčame označiť stĺpec pozitívne a negatívne a v stĺpci žiadne odporúčame označenie odstrániť. Deinštitucionalizácia sociálnych služieb predstavuje postupné znižovanie počtu zariadení sociálnych služieb; prevádzkovanie zariadení s nízkou kapacitou (zariadenia rodinného typu) a podporu terénnych a ambulantných sociálnych služieb a sociálnych služieb v zariadeniach s týždenným pobytom. Uvedená zmena, respektíve deinštitucionalizácia sa týka všetkých poskytovateľov sociálnych služieb – verejných, súkromných alebo ich partnerstva a z pohľadu podnikateľského prostredia možno predpokladať, že jej dôsledkom budú negatívne vplyvy na podnikateľské prostredie. Dôjde k zásadným zmenám doterajšej legislatívy, upravujúcej vznik a pôsobnosť subjektov poskytujúcich sociálne služby, čo sa odzrkadlí na spôsobe ich financovania a celkovej existencii zariadení sociálnych služieb. Tento faktor možno rovnako vnímať ako negatívny vplyv na poskytovateľov sociálnych služieb. 
     Proces deinštitucionalizácie vyžaduje vzdelaný projektový manažment, ktorý prostredníctvom kvalitných projektov umožní financovanie subjektov sociálnych služieb – tento predpoklad je pozitívom pre podnikateľské prostredie s tým, že návrh opatrení stratégie bude rátať s kapacitnou a finančnou podporou odvetvia školstva tak, aby bol vytvorený program vzdelávania pre poskytovateľov komunitných sociálnych služieb.
Pripomienka neakceptovaná 
Odôvodnenie: Hlavným cieľom materiálu je oficiálne prihlásenie sa Slovenskej republiky ku konceptu deinštitucionalizácie v oblasti sociálnych služieb a v oblasti náhradnej starostlivosti, predstavenie základných východísk, medzinárodných aspektov, základného a špecifických cieľov a návrh ťažiskových riešení. Samotný materiál nemá vzhľadom na svoj charakter vplyvy na podnikateľské prostredie. Uvedené odporúčania budú rozpracované v realizačných plánoch v daných oblastiach.
 
Ministerstvo práce, sociálnych vecí a rodiny SR vznieslo dve pripomienky z hľadiska sociálnych vplyvov:  
1.    Vzhľadom na hlavný cieľ návrhu žiadame označiť sociálne vplyvy návrhu v tabuľke A.2 za pozitívne.
2.    Žiadame k materiálu doplniť analýzu sociálnych vplyvov, do ktorej je potrebné v bode 4.2 doplniť text „Prechodom z inštitucionálnej na komunitnú starostlivosť sa zlepší prístup prijímateľov k sociálnym službám, zníži sa riziko ich sociálnej exklúzie. Deinštitucionalizáciou náhradnej starostlivosti sa zníži riziko sociálnej exklúzie detí vychovávaných v náhradnej starostlivosti a môže sa zabrániť vzniku nových hendikepov, ktoré dokážu človeka poznamenať na celý život (napr. narušenie citového a sociálneho vývoja človeka a vytvorenie naučenej pasivity, bezmocnosti a závislosti, čoho dôsledkom môže byť sociálna deprivácia).“ a do časti 4.3 text „Deinštitucionalizácia má priaznivý vplyv na rovnosť príležitostí, komunitná starostlivosť vytvorí podmienky na život v prirodzenom sociálnom prostredí bez ohľadu na vek či zdravotný stav.“, prípadne oba texty ešte rozšíriť.
Pripomienka neakceptovaná. 
Odôvodnenie: Hlavným cieľom materiálu je oficiálne prihlásenie sa Slovenskej republiky ku konceptu deinštitucionalizácie v oblasti sociálnych služieb a v oblasti náhradnej starostlivosti, predstavenie základných východísk, medzinárodných aspektov, základného a špecifických cieľov a návrh ťažiskových riešení. Samotný materiál nemá vzhľadom na svoj charakter vplyvy na hospodárenie obyvateľstva, sociálnu exklúziu, rovnosť príležitostí a rodovú rovnosť a vplyvy na zamestnanosť. Uvedené pripomienky budú rozpracované v realizačných plánoch v daných oblastiach.